PSALMORUM.
21.
In finem, pro susceptione matutina. Psalmus David. 
Deus, Deus meus, respice in me: quare me dereliquisti? longe a salute mea verba delictorum meorum. 
Deus meus, clamabo per diem, et non exaudies; et nocte, et non ad insipientiam mihi. 
Tu autem in sancto habitas, laus Israël. 
In te speraverunt patres nostri; speraverunt, et liberasti eos. 
Ad te clamaverunt, et salvi facti sunt; in te speraverunt, et non sunt confusi. 
Ego autem sum vermis, et non homo; opprobrium hominum, et abjectio plebis. 
Omnes videntes me deriserunt me; locuti sunt labiis, et moverunt caput. 
Speravit in Domino, eripiat eum: salvum faciat eum, quoniam vult eum. 
Quoniam tu es qui extraxisti me de ventre, spes mea ab uberibus matris meæ. 
In te projectus sum ex utero; de ventre matris meæ Deus meus es tu: 
ne discesseris a me, quoniam tribulatio proxima est, quoniam non est qui adjuvet. 
Circumdederunt me vituli multi; tauri pingues obsederunt me. 
Aperuerunt super me os suum, sicut leo rapiens et rugiens. 
Sicut aqua effusus sum, et dispersa sunt omnia ossa mea: factum est cor meum tamquam cera liquescens in medio ventris mei. 
Aruit tamquam testa virtus mea, et lingua mea adhæsit faucibus meis: et in pulverem mortis deduxisti me. 
Quoniam circumdederunt me canes multi; concilium malignantium obsedit me. Foderunt manus meas et pedes meos; 
dinumeraverunt omnia ossa mea. Ipsi vero consideraverunt et inspexerunt me. 
Diviserunt sibi vestimenta mea, et super vestem meam miserunt sortem. 
Tu autem, Domine, ne elongaveris auxilium tuum a me; ad defensionem meam conspice. 
Erue a framea, Deus, animam meam, et de manu canis unicam meam. 
Salva me ex ore leonis, et a cornibus unicornium humilitatem meam. 
Narrabo nomen tuum fratribus meis; in medio ecclesiæ laudabo te. 
Qui timetis Dominum, laudate eum; universum semen Jacob, glorificate eum. 
Timeat eum omne semen Israël, quoniam non sprevit, neque despexit deprecationem pauperis, nec avertit faciem suam a me: et cum clamarem ad eum, exaudivit me. 
Apud te laus mea in ecclesia magna; vota mea reddam in conspectu timentium eum. 
Edent pauperes, et saturabuntur, et laudabunt Dominum qui requirunt eum: vivent corda eorum in sæculum sæculi. 
Reminiscentur et convertentur ad Dominum universi fines terræ; et adorabunt in conspectu ejus universæ familiæ gentium: 
quoniam Domini est regnum, et ipse dominabitur gentium. 
Manducaverunt et adoraverunt omnes pingues terræ; in conspectu ejus cadent omnes qui descendunt in terram. 
Et anima mea illi vivet; et semen meum serviet ipsi. 
Annuntiabitur Domino generatio ventura; et annuntiabunt cæli justitiam ejus populo qui nascetur, quem fecit Dominus. 
