PSALMORUM.
128.
Canticum graduum. Sæpe expugnaverunt me a juventute mea, dicat nunc Israël; 
sæpe expugnaverunt me a juventute mea: etenim non potuerunt mihi. 
Supra dorsum meum fabricaverunt peccatores; prolongaverunt iniquitatem suam. 
Dominus justus concidit cervices peccatorum. 
Confundantur, et convertantur retrorsum omnes qui oderunt Sion. 
Fiant sicut fœnum tectorum, quod priusquam evellatur exaruit: 
de quo non implevit manum suam qui metit, et sinum suum qui manipulos colligit. 
Et non dixerunt qui præteribant: Benedictio Domini super vos. Benediximus vobis in nomine Domini. 
