DEUTERONOMII.
14.
Filii estote Domini Dei vestri: non vos incidetis, nec facietis calvitium super mortuo: 
quoniam populus sanctus es Domino Deo tuo, et te elegit ut sis ei in populum peculiarem de cunctis gentibus, quæ sunt super terram. 
Ne comedatis quæ immunda sunt. 
Hoc est animal quod comedere debetis: bovem, et ovem, et capram, 
cervum et capream, bubalum, tragelaphum, pygargum, orygem, camelopardalum. 
Omne animal, quod in duas partes findit ungulam, et ruminat, comedetis. 
De his autem, quæ ruminant, et ungulam non findunt, comedere non debetis, ut camelum, leporem, chœrogryllum: hæc, quia ruminant et non dividunt ungulam, immunda erunt vobis. 
Sus quoque, quoniam dividat ungulam et non ruminat, immunda erit. Carnibus eorum non vescemini, et cadavera non tangetis. 
Hæc comedetis ex omnibus quæ morantur in aquis: quæ habent pinnulas et squamas, comedite: 
quæ absque pinnulis et squamis sunt, ne comedatis, quia immunda sunt. 
Omnes aves mundas comedite. 
Immundas ne comedatis: aquilam scilicet, et gryphem, et haliæetum, 
ixion et vulturem ac milvum juxta genus suum: 
et omne corvini generis, 
et struthionem, ac noctuam, et larum, atque accipitrem juxta genus suum: 
herodium ac cygnum, et ibin, 
ac mergulum, porphyrionem, et nycticoracem, 
onocrotalum, et charadrium, singula in genere suo: upupam quoque et vespertilionem. 
Et omne quod reptat et pennulas habet, immundum erit, et non comedetur. 
Omne quod mundum est, comedite. 
Quidquid autem morticinum est, ne vescamini ex eo. Peregrino, qui intra portas tuas est, da ut comedat, aut vende ei: quia tu populus sanctus Domini Dei tui es. Non coques hædum in lacte matris suæ. 
Decimam partem separabis de cunctis fructibus tuis qui nascuntur in terra per annos singulos, 
et comedes in conspectu Domini Dei tui in loco quem elegerit, ut in eo nomen illius invocetur, decimam frumenti tui, et vini, et olei, et primogenita de armentis et ovibus tuis: ut discas timere Dominum Deum tuum omni tempore. 
Cum autem longior fuerit via, et locus quem elegerit Dominus Deus tuus, tibique benedixerit, nec potueris ad eum hæc cuncta portare, 
vendes omnia, et in pretium rediges, portabisque manu tua, et proficisceris ad locum quem elegerit Dominus Deus tuus: 
et emes ex eadem pecunia quidquid tibi placuerit, sive ex armentis, sive ex ovibus, vinum quoque et siceram, et omne quod desiderat anima tua: et comedes coram Domino Deo tuo, et epulaberis tu et domus tua: 
et Levites qui intra portas tuas est, cave ne derelinquas eum, quia non habet aliam partem in possessione tua. 
Anno tertio separabis aliam decimam ex omnibus quæ nascuntur tibi eo tempore, et repones intra januas tuas. 
Venietque Levites qui aliam non habet partem nec possessionem tecum, et peregrinus ac pupillus et vidua, qui intra portas tuas sunt, et comedent et saturabuntur: ut benedicat tibi Dominus Deus tuus in cunctis operibus manuum tuarum quæ feceris. 
