LEVITICUS.
27.
Locutusque est Dominus ad Moysen, dicens: 
Loquere filiis Israël, et dices ad eos: Homo qui votum fecerit, et spoponderit Deo animam suam, sub æstimatione dabit pretium. 
Si fuerit masculus a vigesimo anno usque ad sexagesimum annum, dabit quinquaginta siclos argenti ad mensuram sanctuarii: 
si mulier, triginta. 
A quinto autem anno usque ad vigesimum, masculus dabit viginti siclos: femina, decem. 
Ab uno mense usque ad annum quintum, pro masculo dabuntur quinque sicli: pro femina, tres. 
Sexagenarius et ultra masculus dabit quindecim siclos: femina, decem. 
Si pauper fuerit, et æstimationem reddere non valebit, stabit coram sacerdote: et quantum ille æstimaverit, et viderit eum posse reddere, tantum dabit. 
Animal autem, quod immolari potest Domino, si quis voverit, sanctum erit, 
et mutari non poterit, id est, nec melius malo, nec pejus bono: quod si mutaverit, et ipsum quod mutatum est, et illud pro quo mutatum est, consecratum erit Domino. 
Animal immundum, quod immolari Domino non potest, si quis voverit, adducetur ante sacerdotem: 
qui judicans utrum bonum an malum sit, statuet pretium. 
Quod si dare voluerit is qui offert, addet supra æstimationem quintam partem. 
Homo si voverit domum suam, et sanctificaverit Domino, considerabit eam sacerdos utrum bona an mala sit, et juxta pretium, quod ab eo fuerit constitutum, venundabitur: 
sin autem ille qui voverat, voluerit redimere eam, dabit quintam partem æstimationis supra, et habebit domum. 
Quod si agrum possessionis suæ voverit, et consecraverit Domino, juxta mensuram sementis æstimabitur pretium: si triginta modiis hordei seritur terra, quinquaginta siclis venundetur argenti. 
Si statim ab anno incipientis jubilæi voverit agrum, quanto valere potest, tanto æstimabitur. 
Sin autem post aliquantum temporis, supputabit sacerdos pecuniam juxta annorum, qui reliqui sunt, numerum usque ad jubilæum, et detrahetur ex pretio. 
Quod si voluerit redimere agrum ille qui voverat, addet quintam partem æstimatæ pecuniæ, et possidebit eum. 
Sin autem noluerit redimere, sed alteri cuilibet fuerit venundatus, ultra eum qui voverat redimere non poterit. 
Quia cum jubilæi venerit dies, sanctificatus erit Domino, et possessio consecrata ad jus pertinet sacerdotum. 
Si ager emptus est, et non de possessione majorum sanctificatus fuerit Domino, 
supputabit sacerdos juxta annorum numerum usque ad jubilæum, pretium: et dabit ille qui voverat eum, Domino. 
In jubilæo autem revertetur ad priorem dominum, qui vendiderat eum, et habuerat in sorte possessionis suæ. 
Omnis æstimatio siclo sanctuarii ponderabitur. Siclus viginti obolos habet. 
Primogenita, quæ ad Dominum pertinent, nemo sanctificare poterit et vovere: sive bos, sive ovis fuerit, Domini sunt. 
Quod si immundum est animal, redimet qui obtulit, juxta æstimationem tuam, et addet quintam partem pretii: si redimere noluerit, vendetur alteri quantocumque a te fuerit æstimatum. 
Omne quod Domino consecratur, sive homo fuerit, sive animal, sive ager, non vendetur, nec redimi poterit. Quidquid semel fuerit consecratum, Sanctum sanctorum erit Domino: 
et omnis consecratio, quæ offertur ab homine, non redimetur, sed morte morietur. 
Omnes decimæ terræ, sive de frugibus, sive de pomis arborum, Domini sunt, et illi sanctificantur. 
Si quis autem voluerit redimere decimas suas, addet quintam partem earum. 
Omnium decimarum bovis et ovis et capræ, quæ sub pastoris virga transeunt, quidquid decimum venerit, sanctificabitur Domino. 
Non eligetur nec bonum nec malum, nec altero commutabitur, si quis mutaverit: et quod mutatum est, et pro quo mutatum est, sanctificabitur Domino, et non redimetur. 
Hæc sunt præcepta, quæ mandavit Dominus Moysi ad filios Israël in monte Sinai. 
