IOHANNEM.
8.
Jesus autem perrexit in montem Oliveti: 
et diluculo iterum venit in templum, et omnis populus venit ad eum, et sedens docebat eos. 
Adducunt autem scribæ et pharisæi mulierem in adulterio deprehensam: et statuerunt eam in medio, 
et dixerunt ei: Magister, hæc mulier modo deprehensa est in adulterio. 
In lege autem Moyses mandavit nobis hujusmodi lapidare. Tu ergo quid dicis? 
Hoc autem dicebant tentantes eum, ut possent accusare eum. Jesus autem inclinans se deorsum, digito scribebat in terra. 
Cum ergo perseverarent interrogantes eum, erexit se, et dixit eis: Qui sine peccato est vestrum, primus in illam lapidem mittat. 
Et iterum se inclinans, scribebat in terra. 
Audientes autem unus post unum exibant, incipientes a senioribus: et remansit solus Jesus, et mulier in medio stans. 
Erigens autem se Jesus, dixit ei: Mulier, ubi sunt qui te accusabant? nemo te condemnavit? 
Quæ dixit: Nemo, Domine. Dixit autem Jesus: Nec ego te condemnabo: vade, et jam amplius noli peccare. 
Iterum ergo locutus est eis Jesus, dicens: Ego sum lux mundi: qui sequitur me, non ambulat in tenebris, sed habebit lumen vitæ. 
Dixerunt ergo ei pharisæi: Tu de teipso testimonium perhibes; testimonium tuum non est verum. 
Respondit Jesus, et dixit eis: Et si ego testimonium perhibeo de meipso, verum est testimonium meum: quia scio unde veni et quo vado; vos autem nescitis unde venio aut quo vado. 
Vos secundum carnem judicatis: ego non judico quemquam; 
et si judico ego, judicium meum verum est, quia solus non sum: sed ego et qui misit me, Pater. 
Et in lege vestra scriptum est, quia duorum hominum testimonium verum est. 
Ego sum qui testimonium perhibeo de meipso, et testimonium perhibet de me qui misit me, Pater. 
Dicebant ergo ei: Ubi est Pater tuus? Respondit Jesus: Neque me scitis, neque Patrem meum: si me sciretis, forsitan et Patrem meum sciretis. 
Hæc verba locutus est Jesus in gazophylacio, docens in templo: et nemo apprehendit eum, quia necdum venerat hora ejus. 
Dixit ergo iterum eis Jesus: Ego vado, et quæretis me, et in peccato vestro moriemini. Quo ego vado, vos non potestis venire. 
Dicebant ergo Judæi: Numquid interficiet semetipsum, quia dixit: Quo ego vado, vos non potestis venire? 
Et dicebat eis: Vos de deorsum estis, ego de supernis sum. Vos de mundo hoc estis, ego non sum de hoc mundo. 
Dixi ergo vobis quia moriemini in peccatis vestris: si enim non credideritis quia ego sum, moriemini in peccato vestro. 
Dicebant ergo ei: Tu quis es? Dixit eis Jesus: Principium, qui et loquor vobis. 
Multa habeo de vobis loqui, et judicare; sed qui me misit, verax est; et ego quæ audivi ab eo, hæc loquor in mundo. 
Et non cognoverunt quia Patrem ejus dicebat Deum. 
Dixit ergo eis Jesus: Cum exaltaveritis Filium hominis, tunc cognoscetis quia ego sum, et a meipso facio nihil, sed sicut docuit me Pater, hæc loquor: 
et qui me misit, mecum est, et non reliquit me solum: quia ego quæ placita sunt ei, facio semper. 
Hæc illo loquente, multi crediderunt in eum. 
Dicebat ergo Jesus ad eos, qui crediderunt ei, Judæos: Si vos manseritis in sermone meo, vere discipuli mei eritis, 
et cognoscetis veritatem, et veritas liberabit vos. 
Responderunt ei: Semen Abrahæ sumus, et nemini servivimus umquam: quomodo tu dicis: Liberi eritis? 
Respondit eis Jesus: Amen, amen dico vobis: quia omnis qui facit peccatum, servus est peccati. 
Servus autem non manet in domo in æternum: filius autem manet in æternum. 
Si ergo vos filius liberaverit, vere liberi eritis. 
Scio quia filii Abrahæ estis: sed quæritis me interficere, quia sermo meus non capit in vobis. 
Ego quod vidi apud Patrem meum, loquor: et vos quæ vidistis apud patrem vestrum, facitis. 
Responderunt, et dixerunt ei: Pater noster Abraham est. Dicit eis Jesus: Si filii Abrahæ estis, opera Abrahæ facite. 
Nunc autem quæritis me interficere, hominem, qui veritatem vobis locutus sum, quam audivi a Deo: hoc Abraham non fecit. 
Vos facitis opera patris vestri. Dixerunt itaque ei: Nos ex fornicatione non sumus nati: unum patrem habemus Deum. 
Dixit ergo eis Jesus: Si Deus pater vester esset, diligeretis utique et me; ego enim ex Deo processi, et veni: neque enim a meipso veni, sed ille me misit. 
Quare loquelam meam non cognoscitis? Quia non potestis audire sermonem meum. 
Vos ex patre diabolo estis: et desideria patris vestri vultis facere. Ille homicida erat ab initio, et in veritate non stetit: quia non est veritas in eo: cum loquitur mendacium, ex propriis loquitur, quia mendax est, et pater ejus. 
Ego autem si veritatem dico, non creditis mihi. 
Quis ex vobis arguet me de peccato? si veritatem dico vobis, quare non creditis mihi? 
Qui ex Deo est, verba Dei audit. Propterea vos non auditis, quia ex Deo non estis. 
Responderunt ergo Judæi, et dixerunt ei: Nonne bene dicimus nos quia Samaritanus es tu, et dæmonium habes? 
Respondit Jesus: Ego dæmonium non habeo: sed honorifico Patrem meum, et vos inhonorastis me. 
Ego autem non quæro gloriam meam: est qui quærat, et judicet. 
Amen, amen dico vobis: si quis sermonem meum servaverit, mortem non videbit in æternum. 
Dixerunt ergo Judæi: Nunc cognovimus quia dæmonium habes. Abraham mortuus est, et prophetæ; et tu dicis: Si quis sermonem meum servaverit, non gustabit mortem in æternum. 
Numquid tu major es patre nostro Abraham, qui mortuus est? et prophetæ mortui sunt. Quem teipsum facis? 
Respondit Jesus: Si ego glorifico meipsum, gloria mea nihil est: est Pater meus, qui glorificat me, quem vos dicitis quia Deus vester est, 
et non cognovistis eum: ego autem novi eum. Et si dixero quia non scio eum, ero similis vobis, mendax. Sed scio eum, et sermonem ejus servo. 
Abraham pater vester exsultavit ut videret diem meum: vidit, et gavisus est. 
Dixerunt ergo Judæi ad eum: Quinquaginta annos nondum habes, et Abraham vidisti? 
Dixit eis Jesus: Amen, amen dico vobis, antequam Abraham fieret, ego sum. 
Tulerunt ergo lapides, ut jacerent in eum: Jesus autem abscondit se, et exivit de templo. 
