PSALMORUM.
44.
In finem, pro iis qui commutabuntur. Filiis Core, ad intellectum. Canticum pro dilecto. 
Eructavit cor meum verbum bonum: dico ego opera mea regi. Lingua mea calamus scribæ velociter scribentis. 
Speciosus forma præ filiis hominum, diffusa est gratia in labiis tuis: propterea benedixit te Deus in æternum. 
Accingere gladio tuo super femur tuum, potentissime. 
Specie tua et pulchritudine tua intende, prospere procede, et regna, propter veritatem, et mansuetudinem, et justitiam; et deducet te mirabiliter dextera tua. 
Sagittæ tuæ acutæ: populi sub te cadent, in corda inimicorum regis. 
Sedes tua, Deus, in sæculum sæculi; virga directionis virga regni tui. 
Dilexisti justitiam, et odisti iniquitatem; propterea unxit te Deus, Deus tuus, oleo lætitiæ, præ consortibus tuis. 
Myrrha, et gutta, et casia a vestimentis tuis, a domibus eburneis; ex quibus delectaverunt te 
filiæ regum in honore tuo. Astitit regina a dextris tuis in vestitu deaurato, circumdata varietate. 
Audi, filia, et vide, et inclina aurem tuam; et obliviscere populum tuum, et domum patris tui. 
Et concupiscet rex decorem tuum, quoniam ipse est Dominus Deus tuus, et adorabunt eum. 
Et filiæ Tyri in muneribus vultum tuum deprecabuntur; omnes divites plebis. 
Omnis gloria ejus filiæ regis ab intus, in fimbriis aureis, 
circumamicta varietatibus. Adducentur regi virgines post eam; proximæ ejus afferentur tibi. 
Afferentur in lætitia et exsultatione; adducentur in templum regis. 
Pro patribus tuis nati sunt tibi filii; constitues eos principes super omnem terram. 
Memores erunt nominis tui in omni generatione et generationem: propterea populi confitebuntur tibi in æternum, et in sæculum sæculi. 
