PSALMORUM.
15.
Tituli inscriptio, ipsi David. Conserva me, Domine, quoniam speravi in te. 
Dixi Domino: Deus meus es tu, quoniam bonorum meorum non eges. 
Sanctis qui sunt in terra ejus, mirificavit omnes voluntates meas in eis. 
Multiplicatæ sunt infirmitates eorum: postea acceleraverunt. Non congregabo conventicula eorum de sanguinibus, nec memor ero nominum eorum per labia mea. 
Dominus pars hæreditatis meæ, et calicis mei: tu es qui restitues hæreditatem meam mihi. 
Funes ceciderunt mihi in præclaris; etenim hæreditas mea præclara est mihi. 
Benedicam Dominum qui tribuit mihi intellectum; insuper et usque ad noctem increpuerunt me renes mei. 
Providebam Dominum in conspectu meo semper: quoniam a dextris est mihi, ne commovear. 
Propter hoc lætatum est cor meum, et exsultavit lingua mea; insuper et caro mea requiescet in spe. 
Quoniam non derelinques animam meam in inferno, nec dabis sanctum tuum videre corruptionem. Notas mihi fecisti vias vitæ; adimplebis me lætitia cum vultu tuo: delectationes in dextera tua usque in finem. 
