CORINTHIOS I.
7.
De quibus autem scripsistis mihi: Bonum est homini mulierem non tangere: 
propter fornicationem autem unusquisque suam uxorem habeat, et unaquæque suum virum habeat. 
Uxori vir debitum reddat: similiter autem et uxor viro. 
Mulier sui corporis potestatem non habet, sed vir. Similiter autem et vir sui corporis potestatem non habet, sed mulier. 
Nolite fraudare invicem, nisi forte ex consensu ad tempus, ut vacetis orationi: et iterum revertimini in idipsum, ne tentet vos Satanas propter incontinentiam vestram. 
Hoc autem dico secundum indulgentiam, non secundum imperium. 
Volo enim omnes vos esse sicut meipsum: sed unusquisque proprium donum habet ex Deo: alius quidem sic, alius vero sic. 
Dico autem non nuptis, et viduis: bonum est illis si sic permaneant, sicut et ego. 
Quod si non se continent, nubant. Melius est enim nubere, quam uri. 
Iis autem qui matrimonio juncti sunt, præcipio non ego, sed Dominus, uxorem a viro non discedere: 
quod si discesserit, manere innuptam, aut viro suo reconciliari. Et vir uxorem non dimittat. 
Nam ceteris ego dico, non Dominus. Si quis frater uxorem habet infidelem, et hæc consentit habitare cum illo, non dimittat illam. 
Et si qua mulier fidelis habet virum infidelem, et hic consentit habitare cum illa, non dimittat virum: 
sanctificatus est enim vir infidelis per mulierem fidelem, et sanctificata est mulier infidelis per virum fidelem: alioquin filii vestri immundi essent, nunc autem sancti sunt. 
Quod si infidelis discedit, discedat: non enim servituti subjectus est frater, aut soror in hujusmodi: in pace autem vocavit nos Deus. 
Unde enim scis mulier, si virum salvum facies? aut unde scis vir, si mulierem salvam facies? 
Nisi unicuique sicut divisit Dominus, unumquemque sicut vocavit Deus, ita ambulet, et sicut in omnibus ecclesiis doceo. 
Circumcisus aliquis vocatus est? non adducat præputium. In præputio aliquis vocatus est? non circumcidatur. 
Circumcisio nihil est, et præputium nihil est: sed observatio mandatorum Dei. 
Unusquisque in qua vocatione vocatus est, in ea permaneat. 
Servus vocatus es? non sit tibi curæ: sed et si potes fieri liber, magis utere. 
Qui enim in Domino vocatus est servus, libertus est Domini: similiter qui liber vocatus est, servus est Christi. 
Pretio empti estis: nolite fieri servi hominum. 
Unusquisque in quo vocatus est, fratres, in hoc permaneat apud Deum. 
De virginibus autem præceptum Domini non habeo: consilium autem do, tamquam misericordiam consecutus a Domino, ut sim fidelis. 
Existimo ergo hoc bonum esse propter instantem necessitatem, quoniam bonum est homini sic esse. 
Alligatus es uxori? noli quærere solutionem. Solutus es ab uxore? noli quærere uxorem. 
Si autem acceperis uxorem, non peccasti. Et si nupserit virgo, non peccavit: tribulationem tamen carnis habebunt hujusmodi. Ego autem vobis parco. 
Hoc itaque dico, fratres: tempus breve est: reliquum est, ut et qui habent uxores, tamquam non habentes sint: 
et qui flent, tamquam non flentes: et qui gaudent, tamquam non gaudentes: et qui emunt, tamquam non possidentes: 
et qui utuntur hoc mundo, tamquam non utantur: præterit enim figura hujus mundi. 
Volo autem vos sine sollicitudine esse. Qui sine uxore est, sollicitus est quæ Domini sunt, quomodo placeat Deo. 
Qui autem cum uxore est, sollicitus est quæ sunt mundi, quomodo placeat uxori, et divisus est. 
Et mulier innupta, et virgo, cogitat quæ Domini sunt, ut sit sancta corpore, et spiritu. Quæ autem nupta est, cogitat quæ sunt mundi, quomodo placeat viro. 
Porro hoc ad utilitatem vestram dico: non ut laqueum vobis injiciam, sed ad id, quod honestum est, et quod facultatem præbeat sine impedimento Dominum obsecrandi. 
Si quis autem turpem se videri existimat super virgine sua, quod sit superadulta, et ita oportet fieri: quod vult faciat: non peccat, si nubat. 
Nam qui statuit in corde suo firmus, non habens necessitatem, potestatem autem habens suæ voluntatis, et hoc judicavit in corde suo, servare virginem suam, bene facit. 
Igitur et qui matrimonio jungit virginem suam, bene facit: et qui non jungit, melius facit. 
Mulier alligata est legi quanto tempore vir ejus vivit, quod si dormierit vir ejus, liberata est: cui vult nubat, tantum in Domino. 
Beatior autem erit si sic permanserit secundum meum consilium: puto autem quod et ego Spiritum Dei habeam. 
