PSALMORUM.
52.
In finem, pro Maëleth intelligentiæ David. Dixit insipiens in corde suo: Non est Deus. 
Corrupti sunt, et abominabiles facti sunt in iniquitatibus; non est qui faciat bonum. 
Deus de cælo prospexit super filios hominum, ut videat si est intelligens, aut requirens Deum. 
Omnes declinaverunt; simul inutiles facti sunt: non est qui faciat bonum, non est usque ad unum. 
Nonne scient omnes qui operantur iniquitatem, qui devorant plebem meam ut cibum panis? 
Deum non invocaverunt; illic trepidaverunt timore, ubi non erat timor. Quoniam Deus dissipavit ossa eorum qui hominibus placent: confusi sunt, quoniam Deus sprevit eos. 
Quis dabit ex Sion salutare Israël? cum converterit Deus captivitatem plebis suæ, exsultabit Jacob, et lætabitur Israël. 
